McDonalds sê jammer na blinde uit restaurant gejaag wordDie besturende direkteur van McDonalds Suid-Afrika het om verskoning gevra aan ŉ blinde vrou wat op Kersdag saam met haar gidshond uit een van die groep se restaurante in Pretoria gejaag is. Greg Solomon sê hy sal seker maak dat Sanet Gouws (33) die ondervinding kry wat sy in die eerste plek moes gehad het. “McDonalds laat gidshonde in sy restaurante toe. Ons is jammer dat dit met die vrou gebeur het. Namens McDonalds wil ek om verskoning vra aan haar.” Gouws het op Kersdag saam met haar gidshond, Grover, en haar ma en suster ŉ melkskommel by ŉ McDonalds in Mayville, noord van Pretoria, bestel. Hulle het glo eenkant in die restaurant gaan sit toe een van die werkers glo na hulle toe gekom het en gesê het dit is teen McDonalds se beleid om honde in die restaurant toe te laat. Hulle is glo aangesê om hulle melkskommels buite te gaan drink hoewel hulle verduidelik het dat dit ŉ gidshond is. Gouws bly in Worcester maar kuier tans by haar familie in Pretoria. Die bestuurder van die betrokke McDonalds wou nie na die voorval kommentaar lewer nie.